“ราชกิจจา” ออกประกาศคุม “ช่อดอกกัญชา” ต้องขออนุญาตขาย มีผลวันนี้
“ราชกิจจา” เผยแพร่ประกาศ "สธ." ให้ “ช่อดอกกัญชา” เป็นสมุนไพรควบคุม ต้องขออนุญาตจำหน่าย ห้ามขายผ่านตู้-โฆษณา-เด็กต่ำกว่า 20 ปี รวมถึงนักเรียน นิสิต นักศึกษา มีผลตั้งแต่วันนี้ (24 พ.ย.65)
“ราชกิจจา” ออกประกาศให้ “ช่อดอกกัญชา” เป็นสมุนไพรควบคุม ต้องขออนุญาตจำหน่าย ห้ามขายผ่านตู้-โฆษณา-เด็กต่ำกว่า 20 ปี
24 พ.ย. 2565

ผู้สื่อข่าวรายงานว่า เมื่อวันที่ 23 พ.ย.65 เว็บไซต์ราชกิจจานุเบกษา เผยแพร่ประกาศกระทรวงสาธารณสุข เรื่อง สมุนไพรควบคุม (กัญชา) พ.ศ.2565 ลงนามโดย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เมื่อวันที่ 11 พ.ย.65 โดยมีผลบังคับใช้ตั้งแต่วันถัดจากประกาศในราชกิจจานุเบกษา
สำหรับประกาศกระทรวงสาธารณสุข ฉบับนี้ เป็นฉบับปรับปรุงจากประกาศฉบับเดิม เมื่อวันที่ 16 มิ.ย.65 ที่ระบุให้กัญชา กัญชงทั้งต้น เป็นสมุนไพรควบคุม โดยประกาศล่าสุดปรับเหลือเพียง “ช่อดอก” ที่เป็นสมุนไพรควบคุม ต้องขออนุญาตจำหน่าย และห้ามขายผ่านตู้และโฆษณาทุกช่องทาง รวมถึงห้ามจำหน่ายให้ผู้มีอายุต่ำกว่า 20 ปี สตรีมีครรภ์ หรือสตรีที่ให้นมบุตร ห้ามจำหน่าย แปรรูป ขายให้กับเด็กนักเรียน นิสิต นักศึกษา
 
 
 